《次陈和仲惠云山歌韵》
宋代·徐侨

幽人寻坦道，为言柔履刚。
所利在艰正，未取马逐良。
云山坐深窈，无人兰自芳。
青青松与竹，障暑拒雪霜。
人迹所罕到，亶为烟云乡。
老我志彫落，发苍而视茫。
怀哉此丘壑，闲踪寄忀徉。
人事辄往复，世虑忘暄凉。
书数种，琴一张，
竹布充野服，筇杖替游缰。
生来坦率得自遂，客至嘲诮庸何伤。
非故逃名甘寂寂，攻嫌助长病茫茫。
君诗明澹起予意，留取伴我山中藏。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。